b'\n_START_ARTICLE_\nGitanes\n_START_PARAGRAPH_\nGitanes on ranskalainen savukemerkki. Sen omistaa Imperial Tobacco -konserniin kuuluva ranskalais-espanjalainen Altadis. Perinteisesti suodattimettomat (vaikka nyky\xc3\xa4\xc3\xa4n suodatinversiokin l\xc3\xb6ytyy) Gitanes-tupakat ovat tunnettuja voimakkuudestaan; niiss\xc3\xa4 k\xc3\xa4ytet\xc3\xa4\xc3\xa4n tummaa bruns-tupakkalaatua amerikkalaistyylisen blondesin sijasta. _NEWLINE_Gitanesin nimi tarkoittaa mustalaista ja sen pakkauksen k\xc3\xa4\xc3\xa4reess\xc3\xa4 on tamburiinia soittavan mustalaisnaisen siluetti._NEWLINE_Gitanes on my\xc3\xb6s merkitt\xc3\xa4v\xc3\xa4 kulttuuri-ikoni muun muassa ranskalaisessa elokuvassa. Suomalaisissakin elokuvissa sit\xc3\xa4 on sauhuteltu. Vuoden 2003 Raid-elokuva melkein sai esityskiellon, koska Suomessa tupakan mainostaminen on kielletty\xc3\xa4; Gitanesit ovat kuitenkin elokuvan juonen kannalta olennaisia, koska ne ilment\xc3\xa4v\xc3\xa4t elokuvan hahmojen muukalaislegioonataustaa._NEWLINE_My\xc3\xb6s muusikko Serge Gainsbourg tunnetaan Gitanesien ketjupolttelun kellert\xc3\xa4mist\xc3\xa4 hampaistaan. Sylvie Simmonsin kirjoittama Gainsbourg-el\xc3\xa4m\xc3\xa4kerta saikin nimen A Fistful of Gitanes._NEWLINE_Korkeat tupakkaverot ovat lopettaneet Gitanesien valmistuksen Ranskassa, ja niiden myynti on lopetettu Yhdysvalloissa. Nyky\xc3\xa4\xc3\xa4n Gitanesia valmistaa vain yksi tehdas Hollannissa._NEWLINE_Vuodesta 1976 vuoteen 1995 Gitanes oli Ligierin Formula 1 -tallin suurin sponsori.'